אוניברסיטת ג'ורג'טאון (באנגלית: Georgetown University) היא אוניברסיטה אמריקאית השוכנת בשכונת ג'ורג'טאון שבוושינגטון די. סי. ונחשבת לאחד המוסדות האקדמיים הבולטים והמובילים בארצות הברית ובעולם, נחשבת לאוניברסיטה הטובה בוושינגטון. האוניברסיטה נוסדה בשנת 1789 על ידי ג'ון קרול, איש המסדר הישועי לשעבר שמונה לאחראי על הכנסייה הקתולית בארצות הברית על ידי האפיפיור בשנת 1784. אף שהאוניברסיטה נחשבת לאוניברסיטה הקתולית הוותיקה בארצות הברית וקשורה למסדר הישועי, היא מתנהלת באופן עצמאי על ידי חבר נאמנים ולא על ידי הכנסייה. בוגרי האוניברסיטה מתבלטים בהתגייסותם לשרות הציבורי ובפרט למשרד החוץ ולשרותי המודיעין.
הבישוף קרול ראה צורך בחינוך בקרב האוכלוסייה ובשנת 1786 הגיש הצעות ותוכניות להקמת מכללה. בשנת 1788 הוקם הבניין הראשון של המכללה ונקרא על שמו של קרול אך כאשר הוקם בניין חדש בשנת 1795 שינה בניין קרול את שמו לבניין הדרומי ואילו הבניין החדש נקרא הבניין הצפוני. הסטודנט הראשון במכללה ויליאם גאסטון נבחר לקונגרס בשנת 1813 ובשנת 1814 הוביל מהלך להכרה רשמית של ארצות הברית במוסד ובזכותו להעניק תארים אקדמאיים.
בשנת 1850 החלה לפעול בבניין בצפון מערב וושינגטון הפקולטה לרפואה זאת בעקבות פניית ארבעה רופאים לנשיא האוניברסיטה ג'יימס ריידר. רופאים אלה היו המרצים הראשונים בפקולטה. בשנת 1898 הוקם בית חולים באוניברסיטה שהאחיות בו היו נזירות ממסדר סיינט פרנסיס כמו כן סיפחה האוניברסיטה את מכללת רפואת השיניים של וושינגטון בשנת 1901 ובשנת 1903 הקימה בית ספר לאחיות על מנת לספק אחיות לבית החולים שהתרחב והיה מעבר ליכולת הנזירות לנהלו. בשנת 1930 עקרו הפקולטה לרפואה והפקולטה לרפואת שיניים לתוך הקמפוס.
בשנת 1870 החלה לפעול הפקולטה למשפטים; הנחשבת לאחת היוקרתיות בעולם והחברה באופן מסורתי בקבוצת ה- T14 (ארבע עשרה הפקולטות למשפטים הטובות בארצות- הברית). תוכנית המוסמך של הפקולטה (LL.M) במיסים מדורגת מספר 2 במדינה ונחשבת לאחת התוכניות הסלקטיביות והיוקרתיות בעולם בתחום זה. בשנת 2017 ו- 2018 דורג בית הספר למשפטים בג'ורג'טאון במקום ה-6 בעולם על-פי דירוג שנגחאי (ובמקום ה-7 בשנת 2019)..
בשנת 1919 הוקם בית הספר ליחסים בינלאומיים בעקבות הלקחים שנלמדו ממלחמת העולם הראשונה. המלחמה חשפה מחסור במוסדות שילמדו דיפלומטיה. עוד במהלך המלחמה ניצלו נשיא האוניברסיטה ג'ון קרידין ואדמונד וולש את ההזדמנות ועמלו על הקמת בית ספר שילמד תחומים אלה.
בית ספר לשפות ובית ספר למנהל עסקים הוקמו בשנת 1949 ו־1957 בהתאמה זאת כחלק מהתפתחות המסחר והעסקים הבין-מדיניים.
האב פטריק הילי כיהן כנשיא המכללה משנת 1874 עד שנת 1882 ולזכותו נזקפת קבלת מעמד אוניברסיטה לאחר ששיפר את לימודי המדעים במוסד ואף בנה בניין חדש ובו מעבדות, ספרייה, כיתות לימוד ומעונות. בניין זה נקרא על שמו. פטריק הילי נולד במעמד של עבד במדינת ג'ורג'יה, אביו היה בעל אחוזה ואמו שפחה ממוצא מעורב.
מלחמת האזרחים השפיעה רבות על המכללה. ראשית 1141 מתלמידיה התגייסו לצבאות הדרום (רובם) והצפון והיא התרוקנה מתלמידיה. במאי 1861 נתפס הקמפוס על ידי צבא הצפון וחיילים רבים שוכנו בו. ולאחר מכן הוסבה האוניברסיטה לבית חולים צבאי עד פברואר 1863. עם תום המלחמה הפכו הצבעים אפור וכחול לצבעיה הרשמיים של המכללה כסמל לאיחוד הצפון והדרום.
בשנות ה־20 וה־30 של המאה ה־20 נבנו מתקנים חדשים לאוניברסיטה. הבנייה נמשכה חרף המשבר הכלכלי שלא פגע באוניברסיטה קשות בזכות החלטות פיננסיות נבונות.
מלחמת העולם השנייה השפיעה רבות על האוניברסיטה. רצונם העז של רבים מצעירי ארצות הברית להתגייס לצבא גרם לירידה ניכרת בהרשמת סטודנטים על אף פתיחת מסלול מקוצר שאיפשר לסטודנטים להשלים מסלול של 4 שנים בשנתיים וחצי. עם זאת בשנת 1943 בחר הצבא באוניברסיטה (יחד עם כמה מוסדות לימוד נוספים) לאירוח תוכניות אימון מיוחדות לאנשי צבא, כך שיותר מ־75% מהסטודנטים בשנה זו ובבאה אחריה היו אנשי צבא. לאחר המלחמה ניצלו רבים מהמשוחררים את מענקי השחרור להשכלה גבוהה, מבנים ארעיים הוכשרו ללימודים ומגורי סטודנטים; ולאחר מכן הוקמו מבנים חדשים רבים. בין השנים 1952 ל־1964 עברה האוניברסיטה "מתיחת פנים" שכללה רפורמות כלכליות והצבת סטנדרטים מקצועיים.
אף שהיו סטודנטיות שהתקבלו ללימודים בבתי הספר המקצועיים כמו רפואה עוד במאה ה-19, קבלת נשים לתואר ראשון החלה בשנת 1969.
שנות השמונים של המאה ה-20 היו תקופה של צמיחה ושגשוג באוניברסיטה שהתרחבה שוב ומעמדה האקדמי נסק. בשנת 1988 לאחר חגיגות ה־200 שנמשכו שנה שלמה העביר נשיא האוניברסיטה טימותי הילי את השרביט לליאו דונובן שכיהן בתפקיד עד שהוחלף על ידי ג'ון דג'ויה שהוא הנשיא כיום.
מנהיגים רבים בארצות הברית ובעולם למדו במוסד. בין היתר: ביל קלינטון שהיה נשיא ארצות הברית בשנים 2000-1992, ג'ק לו שהיה מזכיר האוצר של ארצות הברית, ראש ממשלת לבנון סעד אל-חרירי, קירסטן נילסן ג'ון קלי ומיק מולבני מאנשי ממשל טראמפ, ג'רום פאוול יושב ראש הפדרל ריזרב, שופט בית המשפט העליון האמריקאי אנטונין סקאליה, סנטורים, שופטים אמריקאים ואנשי מלוכה רבים בהם עבדאללה השני מלך ירדן ורבים מבני משפחתו ופליפה השישי מלך ספרד.. שלמה ארגוב, שגריר ישראל בממלכה המאוחדת שההתנקשות בו סימנה את פריצת מלחמת לבנון הראשונה היה בוגר המוסד משנת 1952.
כמו כן, במהלך השנים הוזכר בית הספר למשפטים במספר סדרות טלוויזיה מצליחות; בין הבוגרים הפיקטיביים: גיבורי הסדרה האישה הטובה עורכי הדין אלישיה פלורק ווויל גארדנר, אוליביה פופ- מסקנדל, הארמון ראב- ג'אג, צ'ארלי יאנג- הבית הלבן.
לאוניברסיטה 23 מועדוני ספורט בענפים שונים. המועדונים מתחרים במחלקה הראשונה של ליגת המכללות. השבועון "U.S. News & World Report" מיקם את תוכנית הספורט של האוניברסיטה בין ה-20 הטובות ביותר בארצות הברית. מעל מאה מתלמידי התוכניות הספוטיביות החלו בקריירה מקצוענית לאחר ששיחקו באוניברסיטה.
מועדוני הספורט זכו באליפות החטיבה הראשונה של ליגת המכללות פעם אחת כקבוצה, ו-23 אליפויות אישית לספורטאי האוניברסיטה. קבוצות הספורט של ג'ורג'טאון קרויות "הויאס" ("Hoyas").
קבוצת הכדורסל של האוניברסיטה זכתה באליפות המכללות בכדורסל ב-1984. הקבוצה זכתה, לצד קבוצת הכדורסל של אוניברסיטת קונטיקט, במספר האליפויות הרב ביותר בליגת ביג איסט (Big East), שבע אליפויות לאורך השנים, והופיעה 30 פעמים בטורניר אליפות המכללות בכדורסל. בין בוגרי תוכנית הכדורסל של האוניברסיטה סליפי פלויד, פטריק יואינג, דיקמבה מוטומבו, אלונזו מורנינג, אלן אייברסון, ג'ף גרין ורוי היברט.
^ Witkin, Gordon and Jodi Schneider (10 במרץ 2002). "Why they're not just about winning and losing anymore". U.S. News and World Report. אורכב מ-המקור ב-May 7, 2005. בדיקה אחרונה ב-26 ביולי 2007.
^ Shoup-Mendizabal, Jon (23 בינואר 2004). "Glory Days". The Hoya. אורכב מ-המקור ב-March 14, 2007. בדיקה אחרונה ב-27 באוגוסט 2007.
^ Goode, Harlan and Brenna McGee (13 בפברואר 2007). "Former Greats Celebrate Hoops at 100 Years Gala". The Hoya. בדיקה אחרונה ב-1 במאי 2011.
אוחזר מתוך "https://he.wikipedia.org/w/index.php?title=אוניברסיטת_ג%27ורג%27טאון&oldid=27197195"